1938 m. Vilkijos gaisras

1938 m. Vilkijos gaisras – 1938 m. rugpjūčio 6 d. išsyk po vidurnakčio Vilkijos miestelyje kilęs gaisras.

Gaisras kilo miestelio centre, medinių namų kvartale, ir labai greitai išsiplėtė. Vilkijos ugniagesiai vieni nebuvo pajėgūs susitvarkyti – vos po kelių minučių naudojimo sprogo jų turėtas motorinis siurblys, teko laukti pastiprinimo iš Kauno. Nuo gaisro pradžios iki likvidacijos praėjo 10 valandų.

Sudegė 17 gyvenamųjų pastatų ir gausybė kitų statinių, be pastogės liko apie 120 žmonių, o bendra materialinių nuostolių suma siekė maždaug pusę milijono litų.Vilkijoje gaisras padarė apie 500.000 litų nuostolių, in: Ugniagesys, 1938, nr. 9, p. 16.

Po jo miestelio centrinė dalis buvo perplanuota, pagausėjo mūro pastatų.

Vilkijos gaisras ir metų pradžioje kilęs Palangos gaisras paskatino vyriausybę rimtoms teisinio reguliavimo permainoms: inžinieriaus Novickio teigimu, būtent po jų priimtas Miestų žemių tvarkymo įstatymas ir Kaimo statybos įstatymas, taip pat buvo planuojamas Miestų planavimo ir tvarkymo įstatymas,Inž. Novickis, Miestų tvarkymo trūkumai ir gaisrai, Ugniagesys., 1939, nr. 5, p. 16-17. nors jo iki sovietinės okupacijos nepavyko priimti.

 Šaltiniai 

 (LT) Kai degdavo miestai (I dalis), bernardinai.lt
 (LT) Inž. Novickis, Miestų tvarkymo trūkumai ir gaisrai, Ugniagesys., 1939, nr. 5, p. 16-17.
 (LT) Vilkijoje gaisras padarė apie 500.000 litų nuostolių // Ugniagesys, 1938, nr. 9, p. 16.

 Išnašos 

Kategorija:Gaisrai Lietuvoje
Kategorija:Vilkija
Kategorija:1938 metai